 NA BRIAN AMBANI WAKENYA wataendelea kuingia mfukoni zaidi wakati huu gharama ya maisha inaendelea kupanda baada ya bei ya mafuta kuongezwa tena hapo mnamo Jumamosi, Oktoba 14, 2023. Mamlaka ya Kudhibiti Kawi Nchini (EPRA) ilitangaza bei mpya ya mafuta ambapo petroli ilipanda kwa Sh5.72, dizeli, Sh4.48 nayo mafuta taa kwa Sh2.45. Ongezeko hilo lina maana kuwa lita moja ya petroli itakuwa ikiuzwa kwa Sh217.35 jijini Nairobi. Dizeli nayo itakuwa ikiuzwa Sh205.47 huku mafuta taa ikiwa Sh205.06. Jijini Mombasa, petroli itakuwa ikiuzwa kwa Sh214.3, dizeli kwa Sh202.41 nayo mafuta taa Sh201.99. Bei hizo mpya zimetangazwa wakati ambapo serikali kwa mara ya kwanza ilitenga Sh1.76 bilioni kama ruzuku ya kuzuia bei hizo kupanda maradufu. Kabla ya kupanda jana, lita moja ya petroli ilikuwa ikiuzwa Sh211.64 jijini Nairobi. Dizeli nayo ilikuwa ikiuzwa Sh200.99 kisha mafuta taa Sh202.61. Kwenye ruzuku ya serikali, Sh3.07 zinaelekezwa kwenye kila lita ya petroli huku Sh11.64 na Sh9.60 zikielekezwa kwenye dizeli na mafuta taa mtawalia. Ruzuku hiyo itakuwa ikitolewa kwenye Hazina ya Petroli (PDLF) ambapo kila lita ya petroli na dizeli itakuwa ikitozwa Sh5.40 Iwapo ruzuku hiyo haingekuwa, basi kila lita ya petroli jijini Nairobi ingeuzwa Sh220.43 huku dizeli na mafuta taa kwa Sh217.11 na Sh214.66 mtawalia. Waziri wa Kawi Davis Chirchir akizungumza baada ya bei mpya kutangazwa na EPRA, alisema kuwa Baraza la Mawaziri wiki jana liliidhinisha kuwa pesa kutoka PDLF zitumike kudhibiti bei ya mafuta. Hatua hiyo inakuja wakati bei ya mafuta inaendelea kupanda ulimwenguni huku shilingi ya Kenya nayo ikiendelea kushuka thamani kwenye soko la hisa. Takwimu zinaonyesha kuwa gharama ya kusafirisha petroli nchini ilipanda kwa asilimia 3.93, huku dizeli na mafuta taa zikipanda kwa asilimia 7.07 na 5.01 mtawalia. “Serikali iliamua kutumia ruzuku kudhibiti bei ya mafuta kwa sababu ikiongezeka, inaathiri moja kwa moja maisha ya Wakenya. Mafuta hasa hutumika kwenye sekta za uchukuzi, utengenezaji wa kawi pamoja na kilimo,” akasema Bw Chirchir. Alitaja kufungwa kwa viwanda vya kutengeneza mafuta na vita kati ya Ukraine na Urusi kama sababu zilizochangia bei ya mafuta kuendelea kupanda nchini.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  